b'\n_START_ARTICLE_\nPojav Jarkovskega\n_START_PARAGRAPH_\nPoj\xc3\xa1v Jarkovskega [~ jark\xc3\xb3vskega] se ka\xc5\xbee kot izredno majhna (nete\xc5\xbenostna) sila, ki je posledica anizotropnega (ali odvisnega od smeri) sevanja termi\xc4\x8dnih fotonov s povr\xc5\xa1ine nebesnih teles._NEWLINE_Rezultanto vseh sil, s katero delujejo izsevani fotoni na nebesno telo, imenujemo tudi sila Jarkovskega._NEWLINE_O pojavu je prvi pisal rusko-poljski gradbeni in\xc5\xbeenir Ivan Osipovi\xc4\x8d Jarkovski (1844\xe2\x80\x931902), ki se je v svojem prostem \xc4\x8dasu ukvarjal z znanstvenimi problemi. Ugotovil je, da bi dnevno segrevanje in ohlajanje telesa, ki se vrti, lahko povzro\xc4\x8dilo majhno silo na telo. Na njegovo zamisel bi pozabili, \xc4\x8de ne bi nanjo postal pozoren estonski astronom Ernst Julius \xc3\x96pik.\n_START_SECTION_\nOpis pojava Jarkovskega\n_START_PARAGRAPH_\nFotoni, ki jih telo izseva, zaradi svoje gibalne koli\xc4\x8dine (fotoni imajo tudi maso) vplivajo na elemente tira vrte\xc4\x8dega se nebesnega telesa. Telo dobi izredno majhen sunek sile v nasprotni smeri od smeri gibanja izsevanega gibanja fotona infrarde\xc4\x8dega elektromagnetnega sevanja (glej drugi Newtonov zakon). Sila, ki pri tem deluje na nebesno telo je izredno majhna, vendar v zelo dolgem \xc4\x8dasu (desetine milijonov let) se to odra\xc5\xbea kot premik nebesnega telesa za razdalje, ki niso ve\xc4\x8d majhne. Pospe\xc5\xa1ek, ki ga zaradi stalne sile dobi nebesno telo je majhen, deluje pa izredno dolgo, zato so u\xc4\x8dinki opazni. Vpliv zaradi pojava Jarkovskega se opa\xc5\xbea na manj\xc5\xa1ih telesih kot so meteoroidi in manj\xc5\xa1i asteroidi (od velikosti 10 cm do okoli 10 km). Seveda deluje pojav Jarkovskega tudi na ve\xc4\x8dja telesa (npr. planete in njihove satelite) vendar je u\xc4\x8dinek zanemarljiv oziroma ga sploh ne moremo opaziti z obstoje\xc4\x8dimi merilnimi postopki. Zaradi tega se pojav Jarkovskega opa\xc5\xbea samo pri manj\xc5\xa1ih nebesnih telesih. Velja pa tudi, da je za izredno majhna telesa vpliv pojava Jarkovskega na tirnico zanemarljiv (segreva se skoraj vsa povr\xc5\xa1ina zaradi toplotne prevodnosti)._NEWLINE_Pojav Jarkovskega predstavlja tudi pomemben na\xc4\x8din za prenos materiala iz asteroidnega pasu in tako omogo\xc4\x8da dolo\xc4\x8danje starosti asteroidnih dru\xc5\xbein. Pri prehitrem vrtenju nebesnega telesa okoli svoje osi tudi ne opa\xc5\xbeamo pojava Jarovskega, ker je temperatura na povr\xc5\xa1ini bolj enakomerna in ni od ni\xc4\x8d razli\xc4\x8dne rezultante vseh sunkov sil izsevanih fotonov. Vpliv pojava Jarkovskega postane zelo zapleten za telesa, ki imajo tirnice z veliko izsrednostjo.'